Ομιλία Πιπεράκη στην ημερίδα της Ομοσπονδίας Συλλόγων Αγίου Βασιλείου Ρεθύμνης «Ο ΠΡΕΒΕΛΗΣ» στα Κεραμέ 13 Αυγούστου 2011
Χαιρετισμοί ……….
Κυρίες και κύριοι

Θα ήθελα από την πλευρά μου να σας καλωσορίσω σε αυτή την όμορφη περιοχή του Δήμου μας στα γραφικά Κεραμέ και να συγχαρώ την Ομοσπονδία Συλλόγων Αγίου Βασιλείου για την διοργάνωση της φετινής ημερίδας αφού θεωρώ ότι τέτοιες πρωτοβουλίες μπορούν να προσφέρουν στο τόπο μας.

Από την πρώτη στιγμή ανάληψης των καθηκόντων μας σαν δημοτική αρχή πιστέψαμε στον διάλογο, στην ανταλλαγή απόψεων και προτάσεων για να διεκδικήσουμε όλοι μαζί για τον τόπο μας ο καθένας από το δικό του μετερίζι. 

Κοινός μας στόχος είναι ο Δήμος Αγίου Βασίλειου να καλύψει το αναπτυξιακό έλλειμμα έναντι του Βορρά και αξιοποιώντας τις δυνατότητες του να μπει επιτέλους σε τροχιά ανάπτυξης.

Στη σημερινή οικονομική συγκυρία, στρατηγική μας είναι να αναπτυχθούν όλοι οι τομείς της τοπικής οικονομίας που είναι ο πρωτογενής τομέας, ο  τουρισμός, η επιχειρηματικότητα, η παροχή υπηρεσιών αλλά και οι επενδύσεις στη πράσινη ανάπτυξη.
H σημερινή μας ημερίδα όμως έχει συγκεκριμένη ατζέντα και θα ήθελα και εγώ να είμαι συγκεκριμένος.
Η συζήτηση για το ρόλο του πρωτογενή τομέα στην Ανάπτυξη του Δήμου Αγίου μας είναι πλέον πιο επίκαιρη από ποτέ. Αφενός γιατί το επιβάλει το σημερινό οικονομικό περιβάλλον, αφετέρου γιατί η περιοχή μας επλήγει από την καταστροφική πυρκαγιά στις 28 Ιουλίου και περά από την τεράστια περιβαλλοντική καταστροφή, μεγάλο πλήγμα υπέστησαν οι αγροτοκτηνοτρόφοι της περιοχής μας.

Είναι επιτακτική η ανάγκη πλέον σύνταξης ενός ολοκληρωμένου σχεδίου ανασυγκρότησης του πρωτογενή τομέα σύμφωνα με τα νέα δεδομένα, δίδοντας έμφαση στην προστασία του περιβάλλοντος, στην ποιοτική αναβάθμιση των προϊόντων μας, στην τυποποίηση, στην ορθή αξιοποίηση του υδάτινου δυναμικού του της περιοχής μας, στις εναλλακτικές καλλιέργειες, στην προώθηση του αναδασμού, στον αγροτουρισμό, στην αλιεία, στις βιολογικές καλλιέργειες και στην ανασυγκρότηση της κτηνοτροφίας.
Ιδιαίτερη έμφαση θα πρέπει να δοθεί στα θέματα οργάνωσης και διαχείρισης των εκμεταλλεύσεών αγροτών αλλά και την αξιοποίηση των προκηρύξεων στα πλαίσια του Προγράμματος Αγροτικής Ανάπτυξης 2007-2013 «Αλέξανδρος Μπαλτατζής». Σε αυτό το σημείο θα ήθελα να κάνω μια πρόταση την οποία βέβαια θα απευθύνω προς το αρμόδιο Υπουργείο. Τα προγράμματα που θα κατατεθούν από τώρα και στο εξής από τους αγρότες μας, θα πρέπει να πριμοδοτηθούν επιπλέον αφού προέρχονται από  μια  περιοχή που αν και έχει πληγεί κατ’ επανάληψη από πυρκαγιές δεν έχει χαρακτηριστεί πυρόπληκτη και που προσπαθεί να σταθεί στα πόδια της.
Η συζήτηση λοιπόν για την ανασυγκρότηση του πρωτογενή τομέα του Αη Βασίλη  ξεκινάει σήμερα από εδώ με εισηγητή έναν εξαίρετο επιστήμονα τον κ. Αλέκο Στεφανάκη Πρόεδρους του ΓΕΩΤΕ Κρήτης ο οποίος είμαι σίγουρος ότι θα χαράξει το μονοπάτι το οποίο πρέπει πλέον να ακολουθήσουν οι γεωργοί και οι κτηνοτρόφοι μας.  
Όσο αφορά το δεύτερο κατά σειρά θέμα της σημερινής ημερίδας που δεν είναι άλλο από το καράβι στο Ρέθυμνο έχω να πω τα εξής:

Από τη πλευρά μας, σαν νέα Δημοτική Αρχή από τις πρώτες μέρες ανάληψης των καθηκόντων μας στα μέτρα των δυνατοτήτων του Δήμου Αγίου Βασιλείου ψηφίστηκε από το Δημοτικό Συμβούλιο το ποσό των 50.000 ευρώ για την αγορά μετοχών.

Οι πολίτες του Αη Βασίλη ένοιωσαν στο πετσί τους τον ακτοπλοϊκό αποκλεισμό των τελευταίων χρόνων αφού η απόσταση της νότιας πλευράς του νομού μας με τα άλλα λιμάνια της Κρήτης είναι πολύ μεγάλη. 

Για εμάς λοιπόν το στοίχημα του πλοίου είναι επιτακτική ανάγκη και θα πρέπει να κερδηθεί. 

Οι λόγοι πολλοί και αυτονόητοι αλλά επιτρέψτε μου να καταθέσω και την δική μου άποψη. 

Η ακτοπλοϊκή σύνδεση του νομού μας πρώτα από όλα δε συμβάλει μόνο στην εξυπηρέτηση του Ρεθεμνιώτη πολίτη, αλλά φέρνει και πιο κοντά στον τόπο τους, τους απανταχού Ρεθεμνιώτες που ζουν εκτός Κρήτης.

Παράλληλα, η ακτοπλοϊκή σύνδεση είναι ένας από τους κύριους μοχλούς ανάπτυξης και στήριξης του τουρισμού και των αγροτικών προϊόντων μας σε μια ιδιαίτερα δύσκολη οικονομική συγκυρία. 

Περισσότερα όμως για το θέμα θα ακουστούν από τον πρόεδρο της Cretan Lines κ. Γιάννη Νικολούδη το οποίο και ευχαριστούμε για την παρουσία του  σήμερα εδώ.

Το τρίτο κατά σειρά θέμα στη σημερινή μας συζήτηση είναι το παραλιακό μέτωπο του Δήμου, η Αγιοβασιλιωτική ακτογραμμή όπως αναφέρεται στην πρόσκληση της ημερίδας. Έχουμε δεσμευτεί για την εκπόνηση μιας μελέτης ανάπλασης και ανάδειξης του παραλιακού μετώπου όχι μόνο του ιδιαίτερου φυσικού κάλους της αλλά και της ιστορίας της κάθε περιοχής όπως θα μας αναλύσει ο κ. Καλλιτσουνάκης 

Με αφορμή το χωριό που μας φιλοξενεί σήμερα και την παρουσία του Υπουργού κ. Όθωνα και της Αντιπεριφεριάρχου κ. Λιονή θα ήθελα να αναφερθώ σε κάποια σημαντικά αναπτυξιακά έργα της περιοχής.

Σύντομα θα ανακοινωθεί το επιχειρησιακό αναπτυξιακό πρόγραμμα της Περιφέρειας Κρήτης και περιμένουμε να δούμε έργα και δράσεις που αφορούν τον Δήμο μας. Εμείς ήδη από το Μάρτιο είχαμε στείλει τις προτάσεις μας στην Αντιπεριφεριάρχη κ. Λιονή. 

Συγκεκριμένα θα πρέπει να δούμε κατά προτεραιότητα ζητήματα που αφορούν την περιοχή που βρισκόμαστε σήμερα και είναι τα εξής:
1. Το βοηθητικό τμήμα του Νότιου Οδικού Άξονα που ξεκινάει από την Κρύα Βρύση και μέσο Σαακτουρίων, Ακουμιανής Γυαλιά, Πλακία καταλήγει στο Ροδάκινο. Η μελέτη έχει περάσει την φάση των ΠΠΕ  (Προμελέτη Περιβαλλοντικών Επιπτώσεων) . Ένα πραγματικό αναπτυξιακό έργο, ένα έργο πνοής, για ολόκληρο το νότιο Ρέθυμνο.

2. Την εκπόνηση μελέτης για τον κάθετο άξονα Κισσού Κάμπος- Αγαλιανού. Ένας δρόμος για τον οποίο δεν έχει γίνει καμία ουσιαστική παρέμβαση εδώ και δεκαετίες.

3. Αναδασμός στην περιοχή Κεραμέ όπου η συζήτηση σε επίπεδο κοινωνίας έχει ωριμάσει.   
4. Σύνταξη μελέτης για την ολοκλήρωση του αλιευτικού καταφύγιου στην Αγιά Φωτιά.

Κυρίες και κύριοι

Η εποχή που ο προγραμματισμός των έργων γινόταν στο πόδι έχει παρέλθει. Η αντιμετώπιση των προβλημάτων απαιτεί σε κάθε περίπτωση, αναπτυξιακό σχέδιο. Ο Δήμος Αγίου Βασιλείου για να μπει σε αναπτυξιακή τροχιά χρειάζεται στρατηγική που θα ανταποκρίνεται στις ανάγκες και τα αιτήματα των πολιτών. Αιτήματα που αφορούν κυρίως την οικονομική δραστηριότητα που είναι η γεωργία,  η κτηνοτροφία. ο τουρισμός και βέβαια τα έργα υποδομής που είναι απαραίτητα για την ανάπτυξη του τόπου. 
Το κύριο συστατικό όμως του αναπτυξιακού σχεδίου μας και το κλειδί της επιτυχίας μας είναι το ανθρώπινο δυναμικό του Αη Βασίλη. Πιστεύουμε στους δημότες μας και στις δυνατότητες τους. Η περιοχή μας όμως, μαστίζεται από αφαίμαξη νέων ανθρώπων. Τα χωριά μας γερνούν. Σύμφωνα με τη τελευταία απογραφή τα στοιχεία δεν είναι καθόλου ενθαρρυντικά για το Δήμο μας. Είμαστε υποχρεωμένοι αν θέλουμε να πετύχουμε να σταματήσουμε την ερημοποίηση της υπαίθρου με τη συγκράτηση και επιστροφή των νέων στο τόπο τους. Αυτό θα επιτευχθεί μόνο αν υπάρξουν οι προϋποθέσεις για τη δημιουργία σταθερής οικονομικής σχέσης με την περιοχή τους και αυτό για εμάς αποτελεί στοίχημα.

Και πάλι συγχαρητήρια στους διοργανωτές για τη σημερινή ημερίδα και ελπίζω ότι θα μας δίνετε η ευκαιρία να ανταλλάσουμε συχνά απόψεις και να έχουμε ένα κοινό διεκδικητικό πλαίσιο για τα θέματα του νομού και του δήμου μας. 

Σας ευχαριστώ πολύ 

